OpenLLM-France/wikimedia huggingface dataset:
# Anàlisi de traces

L'anàlisi de traces és un tipus de mètode analític dins l'anàlisi química. En aquest mètode d'anàlisi es mesura la quantitat relativa d'anàlit en una mostra, en concret una quantitat d’entre un 0,01% > [anàlit] > 0,001%.
En parlar de concentracions tant petites d’anàlit s'ha de vigilar molt amb els possibles errors de mesura que es puguin produir. En la determinació de traces, les petites quantitats a analitzar depenen del petit tant per cent d’anàlit en què es troben, independentment que es pugui tenir una gran quantitat de mostra. Hi ha diversos mètodes per a la determinació de traces, però els més exactes i precisos són: l'espectrofotometria, la polarografia i l’activació amb neutrons.

## Procediment previ a la mesura

Sovint les separacions químiques han de precedir la determinació final de les traces, és a dir, prèviament a la mesura s'ha de fer una etapa de preconcentració. Per això es fan servir amb freqüència l'electrodeposició, la coprecipitació o l'extracció amb un dissolvent que combinada amb l’ús de formadors complexos reaccionen amb elements que interessa concentrar o bé inactiven els elements que interfereixen per a mantenir-los en la fase aquosa. Sovint aquests mètodes acostumen a ser destructius.
En el cas de l'anàlisi de traces de compostos orgànics presenta dificultats addicionals alhora d’agafar i conservar la mostra degut a la inestabilitat de molts compostos orgànics.

## Errors en l'anàlisi

L'error en l'anàlisi de traces normalment es deu a la introducció de substàncies alienes a la mostra procedents del material utilitzat, dels reactius afegits o del medi ambient. S'ha de vigilar molt a l'hora de posar en contacte la mostra amb algun recipient o utensili perquè poden desprendre partícules i d’aquesta manera contaminar la mostra. Per això també s'ha d'anar amb cura que els reactius tinguin la puresa adequada. També s'ha de tenir en compte que es poden causar erros negatius a causa de la pèrdua d’elements metàl·lics absorbits en alguns casos per les parets dels recipients de vidre o bé pel canvi iònic amb els materials. Tot i ser molt curós, és molt probable que no es puguin evitar tots els errors possibles i, per tant, el que es fa en tots els casos d'anàlisi de traces és la determinació d’un blanc, el qual estarà en les mateixes condicions i al mateix temps que s'efectua l'anàlisi de la mostra.

## Referències

* ↑ «anàlisi de traces | enciclopedia.cat». [Consulta: 25 desembre 2024].
* ↑ «Investigación Arqueometría y Analísis Arqueológico», 27-04-2016. [Consulta: 25 desembre 2024].

## Bibliografia

* Francis Rouessac; Annik Rouessac (2003). Análisis químico: métodos y técnicas instrumentales modernas. McGraw-Hill. ISBN 844813785X
* Francisco Bermejo Martínez. Química analítica general, cuantitativa e instrumental. 2. Paraninfo (1991). ISBN 8428318107
# Mare de Déu del Port

La Mare de Deu del Port és una església dins del nucli urbà de la població de Llançà, a l'extrem de ponent del barri del Port, delimitada entre l'avinguda Pau Casals i el carrer dels Xiprers. El temple pertany al veïnat del Port de Llançà, a la parròquia de Sant Vicenç i al mateix temps és la capella del cementiri, situat al costat de llevant de l'església.

## Arquitectura

Temple d'una sola nau amb la capçalera rectangular orientada a migdia, molt reformada. La nau està coberta per un sostre de revoltons sostingut per dos arcs formers apuntats, recolzats als murs laterals del temple. L'absis, en canvi, té el sostre pla i està obert a la nau mitjançant un arc triomfal apuntat, sostingut per dues impostes motllurades encastades als murs laterals. La sagristia, situada al costat de llevant de l'absis, està coberta per una volta d'aresta amb llunetes, sostinguda per una cornisa motllurada. La façana principal, orientada a tramuntana, presenta una portalada d'arc de mig punt adovellat actualment reformada, amb la següent inscripció gravada: "1691 / SIT NOMEN DOMINI BENE / DICTUM: IAN LLUIS: TRESSER / RRES : ARMITA". Damunt de la porta hi ha una fornícula de mig punt restituïda amb la imatge de la Verge i un petit rosetó també reformat. La façana està coronada per un campanar d'espadanya d'un sol ull de punt rodó, cobert amb teuladeta de dues vessants. La façana de ponent presenta un altre portal d'accés a l'interior del temple. És d'arc de mig punt adovellat, amb un gravat inscrit a la part superior i una creu amb peanya: "1692 / FRA IOAN". La porta està protegida per un cobert embigat, sostingut amb mènsules esglaonades fetes de maons. Al seu costat hi ha les restes del que es podria identificar com una antiga capella lateral. Conserva una arcada de mig punt bastida amb maons. El temple està arrebossat i emblanquinat, tant a l'interior de l'edifici com a l'exterior.

## Història

Edificada a finals del segle xvii, l'any 1691, tal com apareix a les dovelles de l'arc de la porta. Es diu que la construcció d'aquest temple va ser obra del mariner Joan-Lluís Tresserres, com a promesa feta en alta mar i en agraïment per haver-se salvat d'un greu temporal al mar.
L'antiga imatge va desaparèixer el 1936 i actualment s'hi venera amb molta devoció la Mare de Déu del Carme, amb una popular festa i processó al voltant del 16 de juliol.
Al cementiri de Llançà s'hi guardà durant molts anys el fragment de columna de marbre esculpida pel Mestre de Cabestany, procedent de la portada de l'església de Sant Pere de Rodes, que avui és al Museu de l'Empordà de Figueres. Al cim de la columna hi havia hagut un capitell també procedent del mateix lloc.

## Referències

* 1 2 3 4 «ESGLÉSIA DE SANTA MARIA DEL PORT DE LLANÇÀ». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 25 agost 2014].
* ↑ «Goigs a la Mare de Déu del Port de Llançà». [Consulta: 2015].

## Enllaços externs

* 162 Llançà, Sant Vicenç {Bisbat de Girona} Arxivat 2019-01-30 a Wayback Machine.
# Microdrive

«Microdrive» té aquests significats:
* ZX Microdrive, sistema d'emmagatzematge de dades en cinta magnètica
* Microdrive (disc dur), model de disc dur
# Jane Barbara Reece

Jane Barbara Reece (15 d'abril de 1944), també coneguda com a Jane B. Reece és una co-autora nord-americana, juntament amb Neil Campbell, del conegut llibre de text de «Biology».
Reece es va graduar en biologia a la Universitat Harvard i va obtenir la seva llicenciatura en microbiologia a la Universitat de Rutgers. Posteriorment, va obtenir el seu doctorat en bacteriologia a la Universitat de Califòrnia a Berkeley. Després, va treballar com a estudiant postdoctoral en genètica a la Universitat Stanford.
Reece ha impartit classes a diverses universitats, inclòs el Middlesex County College de Nova Jersey i Queensborough Community College de Nova York. Ha escrit diversos llibres de text per a l'editorial científica Benjamin Cummings, per als quals treballa des del 1978. També és coautora del «The World of the Cell» (el món de la cèl·lula) amb W.M. Becker i M.F. Poenie.
El 2017 va ser guardonada amb un doctorat honorari per la Universitat d'Uppsala, Suècia.

## Obra

* 1987 – Biología. Editorial Panamericana. ISBN 9788479039981.

## Referències

* ↑ «Biology, Sixth Edition», 11 diciembre 2001. Arxivat de l'original el 14 de abril de 2011. [Consulta: 20 març 2011].
* ↑ Campbell, Neil A. Biología. Ed. Médica Panamericana.
# Micó

Micó és el nom dels següents personatges:
* Micó d'Atenes, pintor i escultor grec
* Micó de Siracusa, escultor grec
* Josep Micó
# Aparaí

Els aparaí o apalaí són un poble indígena del Brasil, que viuen als estats d'Amapá i Pará. Una petita comunitat es troba a Guyana francesa, a Antecume Pata. Són agricultors sedentaris d'artigatge, que necessitaven una reubicació periòdica a mesura que s'esgotava el sòl, però també caçadors i recol·lectors. Parlaven un idioma Carib i al segle XX la seva subsistència es va desplaçar cap a l’artesania a mesura que s'adaptaven al Brasil modern i a l'economia de mercat.

## Nom

La tribu es fa dir Aparaí. Han estat coneguts com a Apalai, Appirois, Aparathy, Apareilles, Apalaii, Aparis i Apalaís.

## Llengua

La majoria dels aparai són multilingües, i molts parlen apalaí, wayana, portuguès i tiriyó, així com wayãmpi, aluku i crioll. L'idioma aparaí és una de les llengües carib.

## Població

El 1993 eren 450 i el 2014 hi havia 564 aparaís. Solen viure amb el wayanes. El grup principal viu al llarg de l'est del riu Paru al Brasil dins del Parc Nacional Muntanyes Tumucumaque i de la terra indígena Paru de l'Est. El petit grup viu al costat del riu Maroni a la Guaiana Francesa. Un grup encara més petit viu al costat del riu Tapanahoni a Surinam.
La majoria dels assentaments són petits excepte Aldeia Bona que fou fundat per la FUNAI per concentrar la població aparaí i wayana. Hi ha 18 assentaments.
* Aldeia Bona, Pará
* Antecume Pata, Guaiana Francesa
* Missão Tiriyó, Pará
* Paloemeu, Suriname
* Suisuimënë, Pará
* Twenkë, Guaiana Francesa

## Notes

* 1 2 3 4 5 6 7 «Aparai». [Consulta: 1r abril 2021].
* ↑ "Aparai". Povos Indígenas no Brasil. (retrieved 17 March 2010)
* 1 2 Alì, Maurizio; Ailincai, Rodica «Learning and Growing in indigenous Amazon. The Education System of French Guyana Wayana-Apalaï communities». Procedia - Social and Behavioral Sciences, 106, 10, 2013, pàg. 1742–1752. DOI: 10.1016/j.sbspro.2013.12.196.
* 1 2 "Aparai: Name and Language". Povos Indígenas no Brasil. (retrieved 17 March 2010)
* 1 2 Boven, Karin M. Overleven in een Grensgebied: Veranderingsprocessen bij de Wayana in Suriname en Frans-Guyana. Amsterdam: Rozenberg Publishers, 2006, p. 118-119.
* 1 2 «Caracterização do DSEI Amapá e Norte do Pará, conforme Edital de Chamada Pública n. 2/2017 (item 3.1)», 30-06-2016. Arxivat de l'original el 17 de maig 2018. [Consulta: 1r abril 2021].

## Enllaços externs

* Apalai - History and Cultural Relations
Pobles indígenes del Brasil :
Pobles indígenes de la Regió Nord :
Pobles indígenes de la Regió Nord-est :
Pobles indígenes de la Regió Centre-Oest :
Pobles indígenes de les regions Sud i Sud-est :
Articles relacionats :
# David Cáceres i Calvera

David Cáceres i Calvera (Barcelona, 16 de gener de 1974) és un exjugador i entrenador d'hoquei sobre patins català. Actualment és l'entrenador del FC Barcelona.

## Trajectòria
#### Jugador

Ha jugat a clubs com el FC Barcelona, el CP Vic, l'Igualada HC, on ha passat la major part de la seva carrera, el CE Noia i el CP Monjos.
Va formar part de l'època més gloriosa del Igualada HC a la dècada dels anys 90, amb el qual va aconseguir guanyar, entre d'altres títols, tres Copes d'Europa i una Lliga espanyola.
L'any 2004 optà, juntament amb Jaume Llaverola, per abandonar la selecció espanyola i jugar a la selecció catalana. Com a jugador de la selecció catalana guanyà el Campionat del Món "B" de l'any 2004 a Macau.
Càceres es va retirar la temporada 2012-13 a les files del Igualada HC, equip del qual n'és el segon màxim golejador històric amb 263 gols, tan sols superat per Santi Carda que en va fer 384.

#### Entrenador

Després de la seva retirada com a jugador,David Cáceres va començar a fer d'entrenador al CHP Sant Feliu de Sant Feliu de Codines per, més endavant, passar a entrenar al Cerdanyola CH.
Posteriorment, va ser peça clau en la permanència de l'Igualada HC a OK Lliga l'any 2021. Cáceres es va fer càrrec de l'equip quan faltaven 8 jornades per al final en posicions de descens, i no solament el va salvar, sinó que va aconseguir classificar-los per a competició europea.
Malgrat el seu èxit a Igualada, la temporada 2021-22, Cáceres es va incorporar a la disciplina del FC Barcelona, on ha estat entrenador d'equips de la base i ha guanyat la Minicopa, Campionats de Catalunya, Campionats d'Espanya i dos EuroHockey U15, entre d'altres. Finalment, a la temporada 2024-25, esdevé entrenador del primer equip culé, en substitució d'Edu Castro.

## Palmarès
### Jugador
##### FC Barcelona

* 1 Copa del Rei / Copa espanyola (1999)

##### Igualada HC

* 3 Copes d'Europa (1995/96, 1997/98, 1998/99)
* 3 Supercopes d'Europa
* 1 OK Lliga / Lliga espanyola (1996/97)
* 3 Lligues catalanes

##### Selecció catalana

* 1 Campionat del Món "B" (2004)
* 4 Golden Cups (2004, 2005, 2008, 2009)

##### Selecció espanyola

* 1 Campionat d'Europa

## Referències

* ↑ «David Cáceres fitxa pel CP Monjos». OKcat, 08-09-2010.
* ↑ «David Càceres tanca la plantilla del CP Monjos». Esportspenedès, 07-09-2010.
* ↑ «David Cáceres i Calvera». Enciclopèdia de l'esport català. Barcelona: Grup Enciclopèdia Catalana.
* ↑ «Perfil a rinkhockey.net». rinkhockey.net. [Consulta: 1r octubre 2015].
* 1 2 Martí, Joan. «25 anys de la primera lliga del gloriós Igualada dels noranta - 16 abril 2014». [Consulta: 27 juny 2024].
* ↑ «Los internacionales prefieren jugar defendiendo a Cataluña» (en castellà). DiariodeLeón.es, 30-03-2004. Arxivat de l'original el 01-07-2013. [Consulta: 1r gener 2023].
* ↑ «Hoquei sobre patins Mundial B 2004 Selecció catalana - 08 abril 2014». [Consulta: 27 juny 2024].
* ↑ esport3. «David Cáceres, nou entrenador del Barça d'hoquei», 26-06-2024. [Consulta: 27 juny 2024].
* ↑ Martí, Joan. «Canvi de cicle en el Barça». [Consulta: 27 juny 2024].
# Passion

«Passion» té aquests significats:
# Aquari de Londres

El Sea Life London Aquarium és un aquari de Londres, establert a la planta baixa del County Hall, al South Bank al costat del London Eye. Va obrir el 1997 com a London Aquarium. Rep aproximadament un milió de visitants cada any. A més d'atracció turística, l'aquari és un centre de conservació i ensenyament sobre la cura del medi ambient.

## Història

El 2005 la Universitat d'Essex va construir tres robots amb forma de peix per a l'aquàrium. Van ser dissenyats per ser autònoms i per esquivar obstacles, igual com fan els peixos reals.
El 2008 la operadora d'atraccions turístiques Merlin Entertainments, el va comprar. Van investir cinc milions per reformar les instal·lacions obsoletes i poc atractiues fins aleshores. El 2009 va tornar a obrir i va tenir molt d'èxit.
El Sea Life té catorze zones temàtiques. S'hi poden observar uns cinc cents espècies d'animals incloent-hi taurons de dotze espècies que es poden observar en un passadís de vidre que travessa una passarel·la, el Shark Walk (‘passeig dels taurons'). Es pot veure també el peix pallasso, cavallet de mar i el pingüí papua del Zoo d'Edimburg.
També es pot observar com el personal té cura dels animals i com se'ls alimenta. És una atracció apte per a excursions en família amb canalla, tot i ser més aviat car.

## Conservació i educació

L'aquari inclou dues aules temàtiques, que reben uns per a 40.000 alumnes per anys per sensibilitzar-les a la conservació de la natura marítima. Està implicat en diversos programes de millora per al cocodril de Cuba, el cavallet de mar i la medusa. Col·labora amb entitats de conservació com ara Whale and Dolphins Conservations (‘Centre de conservació de la balena i el dofí’, la fundació Save our Seas (‘salvem els mars') o el Shark Trust (‘Associació del tauró’)

## Referències

* ↑ Carro Ramos, Felipa; Prunés Galera, María Neus (trad.). Londres Responsable. Barcelona: Alhenamedia, 2015. ISBN 978-84-16395-86-6.
* ↑ Long, Alyson. «Sea Life Centre London Aquarium Review» (en anglès). World Travel Family Blog, 31-07-2014. [Consulta: 10 gener 2024].
* ↑ «Robot fish swim their own way» (en anglès). The Times, 07-10-2005. ISSN: 0140-0460.
* ↑ Walsh, Dominic «Merlin Entertainments tops up list of London attractions with aquarium buy» (en anglès). The Times, 10-01-2024. ISSN: 0140-0460.
* ↑ Faulkner, Neve. «Sea Life London Aquarium review for families» (en anglès). Made for Mums. [Consulta: 10 gener 2024].
* ↑ «Whale and Dolphins Conservations» (en anglès).
* ↑ «Save our Seas» (en anglès).
* ↑ «Shark Trust» (en anglès).
# David Meredith Seares Watson

David Meredith Seares Watson (18 de juny de 1886 - 23 de juliol de 1973) va ser el professor de zoologia i anatomia comparada de la University College de Londres de 1921 a 1951.

## Llibreria DMS Watson

La biblioteca de la ciència, coneguda com la biblioteca DMS Watson, de la Universitat College de Londres es va batejar amb aquest nom en honor seu. És la segona biblioteca més gran de la universitat i està en la plaça Malet, costat del Museu Petrie d'Arqueologia Egípcia.

## Publicacions

* "Palaeontology and the Evolution of Man", Romanes Lecture, Oxford, 1928
* The Animal Bones from Skara Brae (1931)
* "Science and Government", el Earl Grey Memorial Lecture, Newcastle upon Tyne, 1942
* "Paleontology and Modern Biology", el Silliman Memorial Lecture, Yale University, 1951
* Molts treballs sobre paleontologia vertebrada i temes relacions amb: Philosophical Transactions, Proceedings of the Zoological Society, Journal of Anatomy, entre d'altres.

## Enllaços externs

* Arxiu de notes biogràfiques de la biblioteca UCL Arxivat 2016-02-22 a Wayback Machine. (anglès)
# Gent dels Pallaresos

Gent dels Pallaresos és un partit polític pallaresenc que s'ha presentat en dues eleccions municipals a la població els Pallaresos (Tarragonès) obtenint representació en tots dos casos i jugant un paper rellevant en la governabilitat. Presidit per Claudi Domènech Bonachi, va ser creat l'any 2007 per part de simpatitzants i militants del PSC que havien abandonat el partit.
A les eleccions municipals de 2007 va obtenir 235 vots i 2 regidors dels 11 del consistori, sent la segona força en representació. Durant aquella legislatura van governar conjuntament amb CiU amb Ana Maria Ramos com a alcaldessa d'aquesta formació. Dins d'aquesta legislatura, el juliol de l'any 2010, Els Pallaresos va ser un dels primers municipis de Catalunya a aprovar una moció, amb el suport de tots els grups a excepció del PP, en contra de la sentència sobre l'Estatut del Tribunal Constitucional.
A les eleccions municipals de 2011 Gent dels Pallaresos va obenir 126 vots i 1 regidor, quedant en 6a posició entre les forces amb representació. Van facilitar l'elecció com a alcalde de Jaume Domínguez, candidat de UNIM-PSC-PM tot i mantenir-se en l'oposició. En l'acord d'elecció de l'alcalde també s'hi van sumar els Els Verds-GVE-ACP i el PP, sent un total de 6 regidors enfront als 5 que sumaven CiU, ICV-EUiA-E i IP-FIC. Cal mencionar que en aquestes eleccions la direcció del PSC va posar Jaume Domínguez, un independent, com a candidat en substitució de Julià Oller Rubio, alcalde en una legislatura anterior, que havia estat escollit pels membres de l'agrupació local del partit. Jaume Domínguez havia estat regidor a l'oposició en la legislatura 2007-11 per part del grup d'independents ADMC que l'any 2009 havia demanat la dimissió de l'alcaldessa per no controlar la "falta de respecte" envers l'oposició dels regidors de Gent dels Pallaresos i ICV.
En 2011 es fusiona amb Agrupació Independent dels Pallaresos i Unió Democràtica de Catalunya per crear Independents dels Pallaresos, englobada en la Federació d'Independents de Catalunya.

## Referències

* 1 2 3 GP varia el suport i facilita l'alcaldia al PSC EL PUNT 11/06/11 02:00
* ↑ L'Ajuntament aprova una moció contra la sentència de l'Estatut del Tribunal Constitucional EL PUNT 03/07/10
* ↑ La direcció del PSC presenta Jaume Domínguez (ADMC) a l'alcaldiaEL PUNT 13/03/11
* ↑ L'exalcalde Oller repeteix com a candidat del PSCEL PUNT 10/02/11
* ↑ ADMC demana la dimissió de l'alcaldessa perquè no sap controlar els seus socis de governEL PUNT 05/09/09
* ↑ «Història». Independents dels Pallaresos. Arxivat de l'original el 3 d’abril 2019. [Consulta: 5 abril 2020].
# Joseph Ashbrook

Joseph Ashbrook (Filadèlfia, 4 d'abril de 1918 - 4 d'agost de 1980) va ser un astrònom estatunidenc.

## Biografia

Ashbrook va néixer a Filadèlfia, Pennsilvània. Es va doctorar a la Universitat Harvard el 1947 i va ensenyar a la Universitat Yale del 1946 al 1950 i a Harvard del 1950 al 1953. Va començar a treballar a la revista d'astronomia amateur Sky & Telescope el 1953, on va escriure la columna «Astronomical Scrapbook» del 1954 al 1980, i va romandre en la seva plantilla fins a la seva mort; també va editar la revista a partir del 1964.

## Obra

Ashbrook va ser un dels primers a estudiar les variables cefeides com a eines per establir distàncies galàctiques. Va ser membre durant molt de temps de l'Associació Americana d'Observadors d'Estrelles Variables (American Association of Variable Star Observers, AAVSO).
Va repasar vells arxius d'observacions de segles passats per determinar un valor molt precís per al període de rotació de Mart (fins a unes mil·lèsimes de segon).
Va descobrir el 1948 el cometa periòdic 47P/Ashbrook-Jackson.

## Honors

* Membre de l'American Astronomical Society i de la Unió Astronòmica Internacional.

## Eponímia

* El cràter lunar Ashbrook porta el seu nom.WGPSN
* El planeta menor (2157) Ashbrook porta el seu nom.

## Referències

* 1 2 3 Robinson, Leif L. «Ashbrook, Joseph». A: The Biographical Dictionary of Astronomers (en anglès). Nova York: Springer, 2007, p. 65-66. DOI 10.1007/978-0-387-30400-7. ISBN 978-0-387-31022-0.

## Enllaços externs

* «Obituary» (en anglès). Journal of the American Association of Variable Star Observers, 9, 1980, pàg. 43.
* «Obituary» (en anglès). Sky & Telescope, 60, 1980, pàg. 281.
# Pàtria (desambiguació)

«Pàtria» té aquests significats:
* Pàtria, concepte antropològic, polític, filosòfic, històric i jurídic
* Llibres:
** Pàtria (llibre de poemes), recull poètic de Jacint Verdaguer publicat l'any 1888
** Pàtria (novel·la), novel·la escrita per Fernando Aramburu l'any 2016
* Publicacions periòdiques:
** Pàtria (1906-1910), setmanari publicat a Igualada entre 1906 i 1910
** Pàtria (diari), diari publicat a Manresa entre 1920 i 1935
** Pàtria (revista), revista mensual del Centre Recreatiu Catalanista Las Quatre Barras de Tarragona publicada entre 1900 i 1903
* Cinema i televisió:
** Pàtria (pel·lícula de 1994), pel·lícula de 1994 dirigida per Christopher Menaul
** Pàtria (pel·lícula de 2017), pel·lícula catalana de 2017 dirigida per Joan Frank Charansonnet
** Patria (sèrie de televisió), mini-sèrie de vuit capítols dirigida per Aitor Gabilondo basada en la novel·la homònima d'Aramburu
* Miscel·lània: Patria (motocicleta), marca de motocicletes amb seu a Badalona entre 1922 i 1936